Parlement-brand: Hof beveel Mafe se vrylating uit psigiatriese hospitaalZandile Christmas Mafe tydens ‘n vorige hofverskyning (Foto: RODGER BOSCH / AFP) Zandile Christmas Mafe (49), wat daarvan beskuldig word dat hy die verwoestende brand by die parlementêre kompleks in Kaapstad gestig het, moet Woensdagoggend uit die Valkenberg- psigiatriese hospitaal ontslaan word. Regter John Hlophe het Dinsdag in die hooggeregshof in Kaapstad beslis die bevel om Mafe vir psigiatriese waarneming te stuur was onbehoorlik gemaak en dat sy aanhouding in Valkenberg onwettig is en onmiddellik beëindig moet word. Hlophe, regter-president in die Kaap, het die saak saam met waarnemende regter Raadiyah Wathen-Falken aangehoor en daar is gelas dat Mafe na ’n gevangenis oorgeplaas moet word. Sy dringende borgtogaansoek sal nou Saterdag in die landdroshof aangehoor word. Landdros Zamekile Mbalo het op 11 Januarie beveel dat Mafe vir waarneming by die Valkenberg- psigiatriese hospitaal gestuur word. Die staat het aangevoer dat Mafe voorlopig met paranoïese skisofrenie gediagnoseer is en aanbeveel dat hy vir waarneming gestuur word. Mafe sou die afgelope naweek reeds ’n dringende borgtogaansoek gebring het, maar Hlophe het egter gesê die hersiening van ŉ ander regter of landdros se uitspraak kan nie net deur een regter behartig word nie. Hy het dus gereël vir ander regters om die hersiening van die landdros se besluit te oorweeg. Aanklagte van die verwoesting van noodsaaklike infrastruktuur is intussen teen Mafe teruggetrek, maar hy word nou ook van terrorisme aangekla. Aanklagte van roof en brandstigting staar hom reeds in die gesig. Daar het sedert sy inhegtenisneming ŉ debat ontstaan oor die kwessie of Mafe, wat in sommige mediaberigte as haweloos beskryf word, werklik daarvoor verantwoordelik was om die gebou aan die brand te steek.